b'\n_START_ARTICLE_\nOb\xc4\x8dina Maribor-Tabor\n_START_PARAGRAPH_\nOb\xc4\x8dina Maribor-Tabor je nekdanja ob\xc4\x8dina v Sloveniji, ki je pokrivala podro\xc4\x8dje Mestne \xc4\x8detrti Tabor in bli\xc5\xbenjo okolico. Sede\xc5\xbe ob\xc4\x8dine se je nahajal na Cesti proletarskih brigad 75 v Mariboru._NEWLINE_Ob\xc4\x8dina je bila prvotno ustanovljena z\xc2\xa0Zakonom o obmo\xc4\x8djih okrajev in ob\xc4\x8din v Ljudski republiki Sloveniji, ki ga je sprejela Ljudska skup\xc5\xa1\xc4\x8dina Republike Slovenije leta 1955. Poleg taborske so bile na obmo\xc4\x8dju Maribora ustanovljene \xc5\xa1e ob\xc4\x8dine\xc2\xa0Maribor-Center,\xc2\xa0Maribor-Tezno\xc2\xa0in\xc2\xa0Maribor-Ko\xc5\xa1aki.\xc2\xa0V tej obliki je bila ukinjena leta 1967, ko so se dotedanje ob\xc4\x8dine zdru\xc5\xbeile v enotno ob\xc4\x8dino Maribor._NEWLINE_V marcu 1980 se je Maribor skladno z Odlokom o preoblikovanju Ob\xc4\x8dine Maribor na osnovi referenduma preoblikoval v \xc5\xa1est ob\xc4\x8din, med katerimi je bila tudi Ob\xc4\x8dina Maribor-Tabor. V taki obliki je delovala do leta 1990, ko so se ob\xc4\x8dine z\xc2\xa0Zakonom o zdru\xc5\xbeitvi mariborskih ob\xc4\x8din\xc2\xa0ponovno zdru\xc5\xbeile v enotno Mestno ob\xc4\x8dino Maribor._NEWLINE_Povr\xc5\xa1ina ob\xc4\x8dine je merila 42 kvadratnih kilometrov. Pokrivala je prostor na desnem bregu Drave, zahodno od Ju\xc5\xbene \xc5\xbeeleznice. Na ju\xc5\xbenem robu so se nahajale nove soseske zgrajene v okviru projekta Maribor-jug. Obsegala je naslednje mestne predele: Tabor, Nova vas, Radvanje, Limbu\xc5\xa1, Pekre, Razvanje in Studenci._NEWLINE_Leta 1981 je imela ob\xc4\x8dina 51.425 prebivalcev, od tega jih je bilo 24.830 delovno aktivnih._NEWLINE_V upravnem smislu je bila ob\xc4\x8dina razdeljena na 18 krajevnih skupnosti. In sicer: Angel Besednjak, Du\xc5\xa1an Kveder-Toma\xc5\xbe, Franc Rozman-Stane, Franc Zalaznik-Leon, Heroja \xc5\xa0ercerja, Ivan Zagernik-Joco, Jo\xc5\xbeica Flander, Juga Polak, Limbu\xc5\xa1, Maks Durjava, Milo\xc5\xa1 Zidan\xc5\xa1ek, Mo\xc5\xa1a Pijade, Pekre, Proletarskih brigad, Pohorski bataljon, Radvanje, Razvanje in Slavko \xc5\xa0lander.'